KIRJALLINEN KYSYMYS E-1326/00 esittäjä(t): Hiltrud Breyer (Verts/ALE) komissiolle. Espanjalaisista hedelmistä ja vihanneksista löydetyt torjunta-ainejäämät ja ehdotus EU:n torjunta-ainepassin käyttöön ottamiseksi.



Virallinen lehti nro 136 E , 08/05/2001 s. 0002 - 0003



KIRJALLINEN KYSYMYS E-1326/00 esittäjä(t): Hiltrud Breyer (Verts/ALE) komissiolle (27. huhtikuuta 2000) Aihe: Espanjalaisista hedelmistä ja vihanneksista löydetyt torjunta-ainejäämät ja ehdotus EU:n torjunta-ainepassin käyttöön ottamiseksi Saksan hedelmäkauppiaiden liiton antamien tietojen mukaan (Der Spiegel, nro 9/2000, s. 86) espanjalaisista hedelmistä ja vihanneksista on viime viikkoina löydetty torjunta-ainejäämiä. EU:ssa olisi otettava käyttöön torjunta-ainepassi, jotta elintarviketurvallisuudelle asetettu vaatimus avoimuudesta voitaisiin täyttää ja jotta elintarvikkeita olisi mahdollista valvoa tehokkaasti. Voiko komissio vastata tätä taustaa vasten seuraaviin kysymyksiin: 1. Onko komissio tietoinen, että Saksaan on tuotu jo muutaman viikon ajan espanjalaisia paprikoita, joista on löytynyt suuria määriä torjunta-ainejäämiä ja joissa ylittyvät punkkien torjunta-aineena käytetylle metiokarbille asetetut enimmäispitoisuudet? Jos komissio on tietoinen, milloin se sai tietää tästä asiasta ja missä määrin asiasta on tiedotettu suurelle yleisölle? 2. Mihin toimiin komissio aikoo ryhtyä avoimuuden periaatteen noudattamiseksi elintarviketurvallisuuden alalla? 3. Kasvinsuojeluainejäämien valvonta on tehotonta, eikä elintarviketurvallisuudelle asetettua vaatimusta avoimuudesta voida täyttää, koska elintarvikkeiden valvonnasta vastaavilla viranomaisilla ei ole tilastoja yhä erilaisempien kasvinsuojeluaineiden käytöstä. Mihin toimiin komissio aikoo ryhtyä tämän epäsuotavan tilanteen muuttamiseksi? 4. Onko komission mielestä mahdollista ottaa käyttöön EU:n laajuinen pakollinen torjunta-ainepassi, johon elintarvikkeiden tuottaja merkitsee kaikki tuotteessaan käyttämänsä torjunta-aineet, mikä mahdollistaa elintarvikkeiden tehokkaan valvonnan (torjunta-ainepassiin merkittyjen tietojen paikkansapitävyys voitaisiin tarkistaa)? Jos ei ole mahdollista, miksi? David Byrnen komission puolesta antama vastaus (23. kesäkuuta 2000) Komissiolle ei ole ilmoitettu liiallisista metiokarbiajäämistä. Elintarvikkeita koskevan pikahälytysjärjestelmän kautta komission tietoon on kuitenkin tullut, että yhteisössä oli vuoden 1999 lopussa ja vuoden 2000 alussa myynnissä espanjalaisia paprikoita, jotka sisälsivät liian suuria jäämiä metamidofossia, asefaattia ja endosulfaania. Komissio toimitti saamansa tiedot välittömästi jäsenvaltioiden yhteysviranomaisille tarvittavien toimien toteuttamiseksi. Elintarvikkeiden turvallisuutta koskevassa valkoisessa kirjassa(1) komissio vahvistaa jälleen aikovansa noudattaa täyttä avoimuutta kaikissa elintarvikkeiden turvallisuutta koskevissa kysymyksissä. Se aikoo parantaa jo toteutunutta avoimuutta julkistamalla tieteelliset lausunnot, tarkastusraportit, valvontaraportit ja muut sen kaltaiset asiakirjat. Komissio katsoo myös, että nykyisen järjestelmän toimintaa voidaan parantaa elintarvikkeiden turvallisuutta koskevan valkoisen kirjan ehdotusten mukaisesti. Pikahälytysten lisääntyminen johtuu alemman havaitsemisrajan (nolla) asettamisesta yhä useammille torjunta-aineille eikä niinkään jäämiä koskevista puutteellisista tiedoista tai jäämien enimmäistasojen asettamisesta aineille, joita ei ole aiemmin säännelty. Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY(2) asetetut tiukat turvallisuusvaatimukset koskevat kaikkia yhteisössä tällä hetkellä käytössä olevia kasvinsuojeluaineita. Direktiivissä säädetään myös, että jäsenvaltioilla on oltava asianmukaiset määritysmenetelmät jäämien havaitsemiseksi, ennen kuin ne voivat sallia aineen saattamisen markkinoille. Näillä menetelmillä voidaan nykyään yhä useammin havaita eri torjunta-aineita. Ottaen huomioon, että jäsenvaltioiden valvontaviranomaiset käyttävät ja soveltavat sekä moniainemenetelmiä että yksittäisten aineiden määritysmenetelmiä ja että kansallisissa ja yhteisön koordinoimissa viljassa, hedelmissä ja vihanneksissa olevia torjunta-ainejäämiä koskevissa valvontaohjelmissa on saavutettu tuloksia, komissio ei katso, että kasvinsuojeluaineiden jäämien valvonta on ollut tehotonta. Jäämien havaitsemattomuus johtuu todennäköisemmin siitä, että niitä ei ole, kuin menetelmien heikkoudesta. Koska komissio pitää elintarvikkeiden turvallisuuden alan avoimuutta tarpeellisena, se julkaisee joka vuosi Internetissä tulokset yhteisön koordinoimista vuosittaisista valvontaohjelmista, jotka koskevat viljassa, hedelmissä ja vihanneksissa olevia torjunta-ainejäämiä. Internetissä julkaistaan myös raportit elintarvike- ja eläinlääkintätoimiston suorittamista valvontatarkastuksista. Komissio ei suunnittele tällä hetkellä ehdottavansa yhteisön laajuisen pakollisen torjunta-ainepassin käyttöön ottamista. Vain kahdella jäsenvaltiolla on pakolliset järjestelmät käytettyjen torjunta-aineiden kirjaamiseksi tiloilla. (1) KOM(1999) 719 lopullinen. (2) EYVL L 230, 19.8.1991.